b'\n_START_ARTICLE_\nNorway (Illinois)\n_START_SECTION_\nMinnesmerke\n_START_PARAGRAPH_\nLike s\xc3\xb8r for Norway finnes et minnesmerke tilegnet de norske immigrantene som slo seg ned i omr\xc3\xa5det. Det best\xc3\xa5r av en liten park, en gravlund og en plakett fra kong Olav V. Minnesmerket er til minne om den f\xc3\xb8rste bosetningen av norsk-amerikanske immigranter i midtvesten, Fox River Settlement._NEWLINE_Norsk Museum befinner seg i en gammel norsk-luthersk kirke som ligger 9 miles nord\xc3\xb8st for Ottawa ved highway 71. Museet er tilegnet de skadinaviske bosetterne som bosatte seg rundt Norway p\xc3\xa5 1800-tallet._NEWLINE_Norway og nabosamfunnet Newark er representativt for den gjennomg\xc3\xa5ende skandinaviske arven som finnes i det nord\xc3\xb8stligste hj\xc3\xb8rnet av LaSalle County, en del av Kendall County, og den s\xc3\xb8r\xc3\xb8stligste delen av DeKalb County. Norway var ogs\xc3\xa5 et av de f\xc3\xb8rste stedene der mormonene misjonerte, og de brukte erfaringene herfra som grunnlag for senere misjonsarbeid i Skandinavia._NEWLINE_Norway er tett knyttet til fortiden sin, noe som vises spesielt tydelig i butikken Norway Store. Den har befunnet seg p\xc3\xa5 samme sted i mer enn hundre \xc3\xa5r, og familien Borchsenius som grunnla den, eier den fremdeles.'